作者:張繼先
標題:沁園春
內容:真一長存，太虛同體，妙門自開。既混元初判，兩儀佈景，復還根本，全籍靈臺。浩氣衝開，穀神滋化，漸覺神光空際來。幽絕處，聽龍吟虎嘯，驀地風雷。奇哉。妙道難猜。鮮點化、愚迷成大材。試與君說破，分明狀似，蚌含淵月，秋兔懷胎。壯志男兒，當年高士，莫把身心惹世埃。功成後，任身居紫府，名列仙階。